**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

# Stališče št. 4 – sprejeto na sestanku delovne skupine 17. 2. 2025 in 3. 3. 2025

1. **Določitev osnovne plače pripravniku, ki je že zaposlen v javnem sektorju in sklene pogodbo o zaposlitvi za drugo delovno mesto kot pripravnik, kadar področni predpisi tako določajo**

ZSTSPJS v 23. členu določa, da se pripravniku določi osnovna plača na podlagi uvrstitve delovnega mesta oziroma naziva, na katerem lahko pripravnik delo opravlja neposredno po opravljenem pripravništvu oziroma izpitu, določenem po posebnih predpisih, in sicer tako, da je njegova osnovna plača za čas pripravništva za štiri plačne razrede nižja od osnovne plače tega delovnega mesta oziroma naziva.

V prvem odstavku 17. člena ZSTSPJS je določeno, da se javnemu uslužbencu v primeru premestitve ali ob sklenitvi pogodbe o zaposlitvi za delovno mesto pri istem ali pri drugem delodajalcu upoštevajo že dosežena napredovanja na prejšnjem delovnem mestu, ki je v istem ali višjem tarifnem razredu. Plačni razred se določi tako, da se število plačnih razredov napredovanj, ki jih je javni uslužbenec dosegel z napredovanjem na prejšnjem delovnem mestu, doda izhodiščnemu plačnemu razredu delovnega mesta. Kadar se naloge opravljajo v nazivu, se število plačnih razredov napredovanj, ki jih je javni uslužbenec dosegel v nazivu, doda plačnemu razredu naziva. V drugem, tretjem in četrtem odstavku 17. člena ZSTSPJS je določeno, kateri plačni razredi napredovanj se prenašajo na drugo delovno mesto (ali plačni razredi, doseženi v nazivu ali plačni razredi doseženi na delovnem mestu).

V primeru, ko javni uslužbenec sklene pogodbo o zaposlitvi za delovno mesto v višjem tarifnem razredu, se mu plača določi v skladu z 18. členom ZSTSPJS. Ta določa, da če bi bil javni uslužbenec zaradi premestitve ali sklenitve pogodbe o zaposlitvi za drugo delovno mesto oziroma imenovanja v naziv v višjem tarifnem razredu pri istem ali drugem delodajalcu uvrščen v nižji ali isti plačni razred, kot ga je dosegel z napredovanjem na delovnem mestu oziroma v nazivu pred to premestitvijo ali sklenitvijo pogodbe o zaposlitvi, se mu plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred premestitvijo oziroma sklenitvijo pogodbe o zaposlitvi oziroma pred imenovanjem v naziv poveča za en plačni razred.

Uporaba določb 17., 18. in 23. člena ZSTSPJS se ne izključuje. Javnemu uslužbencu, ki je že zaposlen v javnem sektorju in sklene pogodbo o zaposlitvi za drugo delovno mesto kot pripravnik, kadar področni predpisi tako določajo, se plačni razred ob nastopu pripravništva določi tako, da se mu v skladu s 17. členom ZSTSPJS, če gre za delovno mesto, ki je v istem ali nižjem plačnem razredu, upoštevajo plačni razredi napredovanj, doseženi na prejšnjem delovnem mestu ali v nazivu, oz. se mu na delovnem mestu v višjem tarifnem razredu plačni razred določi v skladu z 18. členom ZSTSPJS. Tako določenemu plačnemu razredu se v skladu s 23. členom ZSTSPJS odšteje štiri plačne razrede.

V skladu s petim odstavkom 96. člena ZSTSPJS se pripravniku, ki ima na dan 31. decembra 2024 določeno plačo v skladu z 9.a členom ZSPJS, plačni razred ne prevede, ampak se mu 1. januarja 2025 plačni razred določi na način, da se izhodiščni plačni razred delovnega mesta ali naziva v novi plačni lestvici, na katerem lahko pripravnik opravlja delo neposredno po opravljenem pripravništvu, zniža za štiri plačne razrede.

V skladu s 1.f točko prvega odstavka 101. člena ZSTPSJS se za pripravnike, ki imajo na dan 31. decembra 2024 določeno plačo v skladu z 9.a členom ZSPJS, ugotovi razlika med vrednostjo plačnega razreda, v katerega se uvrstijo na dan 1. januarja 2025, in vrednostjo izhodiščnega plačnega razreda delovnega mesta ali naziva na dan 31. decembra 2024, znižanega za štiri plačne razrede.

V skladu s četrtim odstavkom 101. člena ZSTSPJS se za namen izračuna razlike iz tega člena in osnovne plače v obdobju od 1. januarja 2025 do 31. decembra 2027 pripravnikom določi plačni razred na dan 31. decembra 2024 z odbitkom štirih plačnih razredov, javnim uslužbencem, ki imajo na dan 31. decembra 2024 določeno plačo v skladu s 14. členom ZSPJS, pa se plačni razred na dan 31. decembra 2024 določi brez zmanjšanja osnovne plače v skladu s 14. členom ZSPJS.

Javnemu uslužbencu, ki je že zaposlen v javnem sektorju in sklene pogodbo o zaposlitvi za drugo delovno mesto kot pripravnik, kadar področni predpisi tako določajo, se razlika določi med vrednostjo uvrstitvenega plačnega razreda na dan 1. januarja 2025 (ob upoštevanju pravil 17. ali 18. člena ZSTSPJS in odbitka štirih plačnih razredov) in vrednostjo plačnega razreda na 31. decembra 2024. Ta plačni razred določimo tako, da izhodiščnemu plačnemu razredu delovnega mesta na dan 31. decembra 2024 najprej prištejemo število plačnih razredov napredovanj, ki jih ima javni uslužbenec ob zaposlitvi na delovnem mestu pripravnika pred odbitkom štirih plačnih razredov, od tega plačnega razreda pa nato odštejemo štiri plačne razrede.

1. **Štetje delovne dobe, časovnega obdobja za napredovanje in zaposlitve v primeru dela s krajšim delovnim časom – prvi in tretji odstavek 22. člena, tretji in četrti odstavek 25. člena in 105. člen ZSTSPJS**

ZSTSPJS v prvem in tretjem odstavku 22. člena določa kot pogoj za višjo uvrstitev javnega uslužbenca pridobljeno delovno dobo na primerljivih delovnih mestih.

V skladu s tretjim odstavkom 25. člena ZSTSPJS javni uslužbenec vsakokrat napreduje v časovnih obdobjih za napredovanje. V prvi do tretji plačni razred delovnega mesta javni uslužbenec napreduje vsakič po dveh letih, v četrti do sedmi plačni razred delovnega mesta vsakič po nadaljnjih treh letih, v osmi in nadaljnji plačni razred delovnega mesta pa vsakič po nadaljnjih štirih letih. Javni uslužbenci na delovnih mestih, ki se ne opravljajo v nazivih v tretji in peti plačni razred delovnega mesta napredujejo po polovici časovnega obdobja za napredovanje (četrti odstavek 25. člena ZSTSPJS).

V 105. členu ZSTSPJS je spregled izobrazbe za že zaposlene javne uslužbence možen, če poleg ostalih pogojev izpolnjujejo tudi pogoj, vezan na trajanje zaposlitve pri delodajalcih v javnem sektorju.

Pri tistih javnih uslužbencih, ki delajo s krajšim delovnim časom, se delovna doba po prvem in tretjem odstavku 22. člena ZSTSPJS, časovno obdobje za napredovanje po tretjem in četrtem odstavku 25. člena ZSTSPJS ter leta zaposlitve po 105. členu ZSTSPJS štejejo enako, kot pri javnih uslužbencih, ki delajo s polnim delovnim časom. Pri štetju se ne upošteva skrajšanje delovnega časa oziroma delež zaposlitve.

1. **Obvezna premestitev na delovno mesto v višjem tarifnem razredu v primeru ukinjenih delovnih mest**

Drugi odstavek 96. člena ZSTSPJS določa, da javni uslužbenec, ki na dan 31. decembra 2024 zaseda delovno mesto oziroma je imenovan v naziv, ki se s 1. januarjem 2025 ukine, se s 1. januarjem 2025 v skladu z aktom za uvrščanje premesti ali sklene pogodbo o zaposlitvi za drugo delovno mesto (v nadaljnjem besedilu: delovno mesto po premestitvi). Ne glede na prejšnji odstavek se temu javnemu uslužbencu plačni razred, ki je podlaga za prevedbo, določi tako, da se upošteva plačni razred delovnega mesta ali naziva po premestitvi, kot je veljal 31. decembra 2024 oziroma kot je bil za nova delovna mesta določen v skladu s prvim odstavkom 95. člena tega zakona. Plačnemu razredu iz prejšnjega stavka se prišteje število plačnih razredov napredovanj, ki jih javni uslužbenec v skladu s 17. členom tega zakona lahko prenese na delovno mesto po premestitvi, in število plačnih razredov, pridobljenih zaradi odprave nesorazmerij v osnovnih plačah na tem drugem delovnem mestu oziroma v nazivu, določenih v aktu za uvrščanje. V primerih, ko se s 1. januarjem 2025 delovno mesto z več nazivi ukine in se namesto tega za vsak naziv uvede samostojno delovno mesto, se plačnemu razredu iz drugega stavka tega odstavka prišteje število plačnih razredov napredovanj, doseženih v tem nazivu, in število plačnih razredov, pridobljenih zaradi odprave nesorazmerij v osnovnih plačah, določenih v aktu za uvrščanje.

V primeru, ko akti za uvrščanje določajo, da se javni uslužbenec z ukinjenih delovnih mest premesti na delovno mesto v višjem tarifnem razredu, se temu javnemu uslužbencu plačni razred, ki je podlaga za prevedbo, določi tako, da se upošteva plačni razred delovnega mesta ali naziva po premestitvi, kot je veljal 31. decembra 2024 oziroma kot je bil za nova delovna mesta določen v skladu s prvim odstavkom 95. člena tega zakona. Javnemu uslužbencu se plačni razred na 31. 12. 2024 na delovnem mestu po premestitvi, ki je v višjem tarifnem razredu, določi v skladu z 18. členom ZSTSPJS. Plačni razred, ki je podlaga za prevedbo predstavlja seštevek tega plačnega razreda in števila plačnih razredov, pridobljenih zaradi odprave nesorazmerij v osnovnih plačah na tem drugem delovnem mestu oziroma v nazivu, določenih v aktu za uvrščanje.

Primer: javni uslužbenec je bil na delovnem mestu Samostojni referent VI (J036035) uvrščen v 37. plačni razred in je s 1. 1. 2025 sklenil pogodbo o zaposlitvi za delovno mesto Strokovni svetovalec III (K017017), ki je v VII/1 tarifnem razredu. Javnemu uslužbencu se na tem delovnem mestu plačni razred določi z uvrstitvijo v 38. plačni razred. V aplikacijo za izvedbo prevedbe se vpiše šifra delovnega mesta K017017 in 38. plačni razred.

V primeru, ko akti za uvrščanje določajo, da se javni uslužbenec z ukinjenih delovnih mest premesti na delovno mesto v višjem tarifnem razredu, se na to delovno mesto razporedijo vsi javni uslužbenci, ki so na dan 31. 12. 2024 zasedali ukinjeno delovno mesto, tudi če ne izpolnjujejo pogoja izobrazbe za zasedbo delovnega mesta v višjem tarifnem razredu.

1. **Določitev plače ob ponovni zaposlitvi po prekinitvi delovnega razmerja v javnem sektorju – 21. člen ZSTSPJS**

ZSTSPJS v 21. členu določa, da kadar javni uslužbenec po prekinitvi delovnega razmerja v javnem sektorju ponovno sklene pogodbo o zaposlitvi pri istem ali drugem delodajalcu v javnem sektorju, se za namen določitve plačnega razreda pod pogoji iz 17. in 18. člena tega zakona šteje, da se delovno razmerje nadaljuje brez prekinitve.

V primeru, ko je imel javni uslužbenec prekinitev delovnega razmerja pred prehodom v nov plačni sistem in na dan 31.12. 2024 ni bil zaposlen v javnem sektorju, se mu plačni razred na delovnem mestu, ki ga je zasedal pred prekinitvijo, ni prevedel v novo plačno lestvico. ZSTSPJS tudi ne določa, da bi se javnemu uslužbencu za namen določitve osnovne plače ob zaposlitvi po prekinitvi delovnega razmerja plačni razred prevedel v novo plačno lestvico.

V teh primerih se javnemu uslužbencu, ki po prekinitvi sklene delovno razmerje na delovnem mestu oziroma v nazivu v istem ali nižjem tarifnem razredu, plačni razred na delovnem mestu po prekinitvi upošteva tako, da se mu na delovnem mestu, ki ga zasede po prekinitvi, v skladu s 17. členom ZSTSPJS upoštevajo plačni razredi napredovanj, ki jih je dosegel na delovnem mestu ali v nazivu pred prekinitvijo. Če javni uslužbenec sklene delovno razmerje na delovnem mestu v višjem tarifnem razredu po prekinitvi in na dan 31. 12. 2024 ni bil zaposlen v javnem sektorju, uporaba 18. člena ZSTSPJS ni mogoča. Javni uslužbenec se v teh primerih uvrsti v izhodiščni plačni razred delovnega mesta oziroma naziva, ki ga zasede po prekinitvi delovnega razmerja v javnem sektorju. Lahko pa delodajalec takega javnega uslužbenca uvrsti v višji plačni razred na podlagi 22. člena ZSTSPJS, če so za to izpolnjeni predpisani pogoji.

Tudi v teh primerih javni uslužbenci pridobijo pravico do izplačila višje plače v skladu s plačnim razredom, v katerega se uvrstijo na podlagi ZSTSPJS, postopno na način in v časovnih rokih, kot so določeni v 102. členu ZSTSPJS.

1. **Določitev ustreznega delovnega mesta v istem tarifnem razredu - tretji odstavek 96. člena ZSTPSJS**

Tretji odstavek 96. člena ZSTPSJS določa, da delodajalec javnega uslužbenca, ki na dan 31. decembra 2024 zaseda delovno mesto, ki ga akt za uvrščanje, ki velja za uporabnika proračuna od 1. januarja 2025, ne vsebuje in ga v skladu s četrtim stavkom tretjega odstavka 14. člena tega zakona v aktu o sistemizaciji ni možno povzeti, s 1. januarjem 2025 premesti ali mu ponudi v podpis pogodbo o zaposlitvi za drugo ustrezno delovno mesto v istem tarifnem razredu iz akta za uvrščanje, ki velja za uporabnika proračuna ali iz druge kolektivne pogodbe ali uredbe, skladno z drugim stavkom tretjega odstavka 14. člena tega zakona. Javnemu uslužbencu se plačni razred, ki je podlaga za prevedbo, določi v skladu s drugim odstavkom 96. člena ZSTSPJS.

Delodajalec mora javnemu uslužbencu na dan 1. januarja 2025 ponuditi v podpis pogodbo o zaposlitvi za drugo delovno mesto, ki je v istem tarifnem razredu. Na tem delovnem mestu prevede plačni razred javnega uslužbenca v novo plačno lestvico. Če želi delodajalec 1. januarja 2025 temu javnemu uslužbencu hkrati ponuditi pogodbo o zaposlitvi za delovno mesto v višjem tarifnem razredu, to lahko stori, če javni uslužbenec izpolnjuje pogoje za delovno mesto v višjem tarifnem razredu oz. če so izpolnjeni pogoji za spregled izobrazbe iz 105. člena ZSTSPJS. V tem primeru se mu plačni razred določi v skladu z 18. členom ZSTSPJS, upoštevaje preveden plačni razred javnega uslužbenca.

1. **Ravnanje delodajalca v primeru, ko javni uslužbenec aneksa k pogodbi o zaposlitvi ali nove pogodbe o zaposlitvi ne podpiše**

V primeru, ko se zaradi prehoda v nov plačni sistem spremeni zgolj plačni razred javnega uslužbenca, delodajalec javnemu uslužbencu ponudi v podpis aneks k pogodbi o zaposlitvi. V primeru, ko delodajalec zaradi prehoda v nov plačni sistem ponudi javnemu uslužbencu v podpis novo pogodbo o zaposlitvi, s katero se določi sprememba plače, ne pa tudi sprememba delovnega mesta javnega uslužbenca, in javni uslužbenec takšne pogodbe ne podpiše,  delodajalec ponudi javnemu uslužbencu v podpis aneks k pogodbi o zaposlitvi, s katerim se določi sprememba plače. Če javni uslužbenec aneksa k pogodbi o zaposlitvi ne podpiše, izda delodajalec ugotovitveni sklep iz tretjega odstavka 4. člena ZSTSPJS. Ugotovitveni sklep se lahko izda le v primeru, ko javni uslužbenec ne podpiše aneksa k pogodbi o zaposlitvi, s katerim se določi sprememba plače.

Če se ob prehodu v nov plačni sistem spremeni tudi delovno mesto javnega uslužbenca, delodajalec javnemu uslužbencu ponudi v podpis novo pogodbo o zaposlitvi. Če javni uslužbenec nove pogodbe o zaposlitvi ne podpiše, sledi naslednje:

* v državnih organih in lokalnih skupnostih, za katere veljajo določbe ZJU, delodajalec izvede premestitev na drugo delovno mesto s sklepom;
* pri drugih proračunskih uporabnikih delodajalec poda odpoved pogodbe o zaposlitvi s ponudbo nove po določbah ZDR-1.